24/3/2013

**Επιμνημόσυνος Λόγος του Υπουργού Δικαιοσύνης και Δημόσιας Τάξης**

**κ. Ιωνά Νικολάου**

**στο μνημόσυνο του Σάββα Σάββα (πρώην Διευθυντή Ταμείου Θήρας)**

Σεβαστό Ιερατείο, αγαπητοί φίλοι και φίλες,

Είναι με αισθήματα απέραντου σεβασμού που βρίσκομαι εδώ σήμερα, στον ιερό τούτο χώρο, για να αποτίσουμε φόρο τιμής σε ένα σπάνιο Άνθρωπο. Ένα άνθρωπο που η πλατειά καρδιά του γινόταν μια τεράστια αγκαλιά για όλο τον κόσμο. Ένα γενναίο ανθρωπιστή, ανυπότακτο αγωνιστή, δίκαιο και ανεπιτήδευτο μαχητή. Ένα άνθρωπο του οποίου η ζωή ολάκερη διαπνεόταν από σωρεία αρετών και χαρισμάτων.

Σεμνός, τίμιος, αξιοπρεπής και παλληκαρήσιος, ο Σάββας Σάββα διακρινόταν από πολύ μικρός για τις ιδιαίτερες του ευαισθησίες σε αιώνιες αξίες και ιδανικά.

Με καταγωγή του την Τρυπημένη της επαρχίας Αμμοχώστου, ο Σάββας ήταν το πρώτο από εφτά παιδιά μιας αγροτικής οικογένειας. Στο χωριό, από πολύ μικρός ξεχώρισε για την καλοσύνη και τη γλυκύτητα με την οποία προσέγγιζε τους πάντες. Στο δημοτικό οι δάσκαλοι τον ξεχώριζαν για τις μοναδικές πρωτοβουλίες του. Ιδιαίτερη, δε, ήταν η λατρεία του προς τη φύση και τα ζώα. Όπως ο ίδιος διηγιόταν, «*ήμουν πάντα πρώτος που γνώριζα και απαντούσα στις ερωτήσεις των δασκάλων για τα θέματα αυτά, τη γεωγραφία και την ιστορία του τόπου μου*».

Σε ηλικία μόλις 10 χρονών, η μητέρα τού του γέμιζε το καλάθι τρόφιμα και τα μετέφερε στους αγωνιστές της ΕΟΚΑ στα βουνά, αφού είχε εξαίρετη γνώση των κατατοπιών. Οι δικοί του άνθρωποι τον θυμούνται να περιμαζεύει τα μικρά και άρρωστα πουλιά και ζώα και να τα φροντίζει μέχρι να γίνουν καλά και μετά να τα ελευθερώνει. Με ιδιαίτερη, επίσης, αγάπη και ενδιαφέρον καθόταν δίπλα στους ηλικιωμένους για να τους ακούει και να τους φροντίζει.

Με την καλοσύνη, τη σύνεση και την απλότητά του κατακτούσε και αποτελούσε ξεχωριστό φίλο για όλους. Δημιουργούσε αμέτρητες φιλίες και ειλικρινείς δεσμούς από όπου κι αν περνούσε: το γυμνάσιο Λευκονοίκου, το πυροβολικό σώμα της Εθνικής Φρουράς στο Τρίκωμο, τη Γεωπονική και Δασολογική Σχολή του Αριστοτέλειου Πανεπιστημίου Θεσσαλονίκης, το Ταμείο Θήρας.

Στη Θεσσαλονίκη, όπου σπούδασε και εργάστηκε, έζησε 11 χρόνια. Αγαπητός και συμπαθής σε φοιτητές και καθηγητές από όλες τις σχολές, αποτέλεσε ηθικό και οικονομικό αποκούμπι για πολλούς στα δύσκολα χρόνια της ανέχειας.

Το όνειδος του 1974 τον βρήκε σε αποστολή με το πανεπιστήμιο για εξάσκηση και επίβλεψη φοιτητών στην Πελοπόννησο. Μόλις άκουσε από το ραδιόφωνο την είδηση ότι τα Τουρκικά πλοία έκαναν απόβαση στην Κερύνεια, πετάχτηκε σαν ηφαίστειο, όπως ο ίδιος περιέγραφε, και κατέβηκε στον Πειραιά για να έρθει στην Κύπρο να πολεμήσει.

Στους μήνες που ακολούθησαν, έμελλε να αναδειχθεί σε προστάτη της οικογένειάς του, αφού με την προσφυγιά, τους πήρε όλους στη Θεσσαλονίκη, όπου αναδείχθηκε σε πατέρα, αδελφό, καθοδηγητή και φροντιστή για όλους.

Φίλοι και φίλες,

Είναι φτωχά τα λόγια που επιστρατεύονται για να περιγράψουν το μεγαλείο της ψυχής του Σάββα. ***«Πας ο ταπεινών εαυτόν υψωθήσεται»,*** αναφέρει ο Ευαγγελιστής Λουκάς, και αυτό γίνεται πράξη στο πρόσωπο του Σάββα Σάββα. Ενός ανθρώπου που παιδιόθεν, αντί για οποιοδήποτε άλλο χαιρετισμό, έτρεχε και φιλούσε το χέρι όλων, ανεξαρτήτως ηλικίας. Που, ενώ ο ίδιος ήταν διευθυντής στη βιομηχανία «Ξυλοπάν», με υποδειγματική ευσυνειδησία τασσόταν υπέρ των δικαιωμάτων των εργατών που εργάζονταν υπό ανθυγιεινές συνθήκες. Που, στις νουθεσίες του καθηγητή Τσάμη ότι «είναι σαν να κτυπά ένα τοίχο που μπορεί να πέσει προς τα μέσα και να τον πλακώσει», ο ίδιος αποκρινόταν «*Ας με πλακώσει με αυτούς τους φτωχούς και αδικημένους ανθρώπους!*». Ενός ανθρώπου που δεν βάσταζε η καρδιά του να βλέπει φτωχούς μεροκαματιάρηδες ηλικιωμένους να καταπονούνται στο Δασαρχείο, τους έπαιρνε την τσάπα από τα χέρια και έσκαβε ο ίδιος λάκκους.

Το 1978, παρόλο που στο Αριστοτέλειο Πανεπιστήμιο Θεσσαλονίκης προδιαγραφόταν μια λαμπρή ακαδημαϊκή καριέρα μπροστά του, ο Σάββας Σάββα καθοδηγούμενος από τη νοσταλγία του για την Κύπρο, επιστρέφει στα πάτρια εδάφη και αναλαμβάνει τη θέση του Επαρχιακού Λειτουργού της Υπηρεσίας Θήρας Λεμεσού. Από τη θέση αυτή ο Σάββας Σάββα ξεδιπλώνει τις γνώσεις, το χαρακτήρα, τις ηγετικές και οργανωτικές του ικανότητες, με αποτέλεσμα να κερδίσει την εκτίμηση των προϊσταμένων του, το σεβασμό των υφισταμένων του, αλλά και την αγάπη της μεγάλης μερίδας των κυνηγών.

Ο αείμνηστος Σάββας Σάββα χαρακτηριζόταν από ευστροφία, εντιμότητα και βαθιά προσήλωση στο καθήκον και στην ηθική. Από τη θέση του Διευθυντή Ταμείου Θήρας, υπηρέτησε με ισονομία και αντικειμενικότητα, αλλά ταυτόχρονα με αγάπη και πάθος προς αυτό που έκανε. Από τη θέση αυτή, με την οξυδέρκεια και τη διορατικότητά του, κατάφερε να αναβαθμίσει το Ταμείο Θήρας και να το καταξιώσει στη συνείδηση του απλού πολίτη ως την Υπηρεσία του Κράτους που διαχειρίζεται και προστατεύει την άγρια πανίδα της Κύπρου. Ο Σάββας Σάββα έλαβε δύσκολες αποφάσεις σε κρίσιμες στιγμές. Υπήρξε άνθρωπος των έργων και που αναλάμβανε την ευθύνη για τα πάντα. Χωρίς φόβο, χωρίς δειλία.

*«Κατά την εκτέλεση των καθηκόντων μου δεν υπολογίζω τη ζωή μου»,* δήλωνε – και δύο χρόνια μετά το διορισμό του στη θέση του Προϊστάμενου του Ταμείου Θήρας, σαν χθες, παράνομοι κι αδίστακτοι εγκληματίες σκότωσαν τον άνθρωπο που υπηρέτησε τον τόπο μας πάντοτε με γνώμονα τις αρχές, τις αξίες και τα ιδανικά. Τον άνθρωπο που τίμησε και κόσμησε όλες τις θέσεις που η Πολιτεία του εμπιστεύτηκε.

Το σημερινό μνημόσυνο του αείμνηστου Σάββα Σάββα, όπως και κάθε μνημόσυνο στους ανθρώπους που έχασαν τη ζωή τους σε ώρα καθήκοντος, πέρα από τον οφειλόμενο φόρο τιμής, λειτουργεί και ως μοχλός αφύπνισης της συλλογικής μας συνείδησης, και τονώνει στη μνήμη μας ανθρώπους και γεγονότα που δεν πρέπει ποτέ να ξεχάσουμε.

Ο Σάββας μας άφησε ως παράδειγμα φωτεινό και διαχρονικό τις αρετές και τις αρχές του αλλά και τον τρόπο που έμπρακτα τις υπηρέτησε. Η καλύτερη επιμνημόσυνη προσφορά που μπορούμε να καταθέσουμε στη μνήμη του θα είναι η μίμηση του παραδείγματός του. Γιατί όσο υπάρχουν άνθρωποι όπως ο Σάββας, η κοινωνία θα έχει μέλλον και θα διατηρεί τις ελπίδες της.

Η μνήμη σου Σάββα θα είναι αιώνια, γιατί αιώνιες είναι και οι αρετές που σε διέκριναν. Αιώνιες και πανανθρώπινες είναι και οι αρχές υπηρέτησες με πίστη και με συνέπεια. Είμαστε ευγνώμονες και σ’ ευχαριστούμε για όσα έχεις προσφέρει.

Αιωνία σου η μνήμη.